Comrades wel op TV uitgesaaiDie Comrades-marathon sal vanjaar op televisie uitgesaai word. Dit volg nadat die SAUK en Atletiek Suid-Afrika (ASA) ŉ ooreenkoms bereik het om dié marathon asook die Kaapstad- en Soweto-marathon uit te saai. Die SAUK het nie verlede maand die Twee Oseane-marathon wat in Kaapstad plaasgevind het, uitgesaai nie. Die Comrades-marathon wat op 9 Junie plaasvind, sal regstreeks op SABC2 vanaf 05:30 uitgesaai word. Craig van Rooyen, waarnemende bedryfshoof van die SAUK, het gesê hulle is verheug oor die ooreenkoms aangesien die openbare uitsaaier verbind is tot die ontwikkeling van atletiek in die land. “Hierdie ooreenkoms getuig ook van die feit dat die SAUK en ASA graag saamwerk om nie net die sportsoort te bevorder nie, maar ook om ons plaaslike en internasionale supersterre, wat ŉ nasie inspireer, ten toon te stel.” Aleck Skhosana, president van ASA, het gesê hulle hoop om verder met die SAUK te onderhandel vir ŉ driejaarkontrak.